Dai Davies (pêl-droediwr)

Cyn-chwaraewr pêl-droed o Gymru oedd Dai Davies (1 Ebrill 1948 – 10 Chwefror 2021). Chwaraeodd fel gôl-geidwad dros glybiau Dinas Abertawe, Everton, Wrecsam, Tranmere Rovers, Bangor a Wrecsam rhwng 1969 a 1987.

 Bywyd cynnar 
Ganwyd William David 'Dai' Davies yng Nglanaman, yn siaradwr Cymraeg rhugl. Mynychodd Ysgol Dyffryn Aman, ble roedd yn chwarae pêl-droed a rygbi'r undeb. 

 Gyrfa 
Pêl-droed
Hyfforddodd i weithio fel athro ymarfer corff yng ngholeg Cyn Coed, Caerdydd, ond ymunodd gyda C.P.D. Dinas Abertawe yn 1969 yn fuan ar ôl gorffen ei hyfforddiant.

Cafodd ei weld gan sgowt o glwb Everton a symudodd yno gan chwarae am saith tymor. Symudodd i Wrecsam yn 1977 cyn dychwelyd i Abertawe am gyfnod. Ymunodd a Tranmere Rovers yn 1983 fel hyfforddwr-chwaraewr.

Enillodd 52 cap fel gôl-geidwad dros Gymru, ac roedd yn aelod o dîm Cymru pan lwyddasant i drechu Lloegr am y tro cyntaf oddi-cartref ers 1936 ar 31 Mai 1977.Gwefan BBC (Saesneg)

Wedi ymddeol
Cyhoeddodd ei hunangofiant Hanner Cystal a' Nhad yn 1985, gyda chyfieithiad Saesneg yn 1986 dan y teitl Never Say Dai.

Roedd yn darparu sylwebaeth ar gemau pêl-droed ar S4C yn achlysurol. Cafodd ei urddo i Orsedd y Beirdd yn 1978, y pêl-droediwr gyntaf i gael ei dderbyn.

Roedd yn rhan-berchennog Siop y Siswrn, siop lyfrau a chrefftau yn Yr Wyddgrug. Fel athro cymwysiedig roedd yn gweithio'n achlysurol fel athro llanw a gweithiodd am gyfnod yn 1990 fel athro addysg gorfforol ynYsgol Uwchradd Treffynnon ac Ysgol Uwchradd Argoed. 

Yn Nhachwedd 2008, gwerthodd mwy na 30 eitem yn arwerthwyr Bonhams yng Nghaer, gyda'r gwrthrych drutaf – cap rhyngwladol Cymru 1980-81 - yn gwerthu am £1,200. Gwerthwyd cap rhyngwladol Cymru 1982-83 am £1,140 a chrys Alban a wisgwyd a chyfnewidwyd gyda Graeme Souness am £1,020.

Roedd yn rhedeg Canolfan Iechyd Naturiol Llangollen ac yn arbennigo mewn tylino, Techneg Bowen a Pilates.

Bywyd personol
Ei wraig gyntaf oedd Ann a cawsant tri o blant, Gareth, Rhian and Bethan. Yn dilyn ysgariad priododd ei ail wraig Judy. Roedd yn byw yn Llangollen.

Yn Awst 2020, cyhoeddwyd ei fod wedi cael diagnosis o ganser y pancreas ac roedd yn derbyn triniaeth yn Hosbis Tŷ’r Eos yn Wrecsam. Bu farw yn Chwefror 2021.

Cafwyd angladd teuluol ei gynnal ar 3 Mawrth 2021 yn Amlosgfa Pentre Bychan.

Cyfeiriadau

Categori:Chwaraewyr C.P.D. Wrecsam
Categori:Chwaraewyr C.P.D. Dinas Bangor
Categori:Chwaraewyr C.P.D. Dinas Abertawe
Categori:Genedigaethau 1948
Categori:Marwolaethau 2021
Categori:Pêl-droedwyr o Gymru
Categori:Pobl o Lanaman
Categori:Pêl-droedwyr rhyngwladol Cymru
Categori:Pobl addysgwyd yn Ysgol Dyffryn Aman